## Program majstorskog ispita za zanimanje - majstor pletač

### NN 102/1995 (14.12.1995.), Program majstorskog ispita za zanimanje - majstor pletač

Temeljem članka 52. stavka 2. Zakona o obrtu ("Narodne novine"
br. 77/93), po prethodno pribavljenom mišljenju Hrvatske obrtničke komore,
ministar gospodarstva donosi:

## PROGRAM

### MAJSTORSKOG ISPITA ZA ZANIMANJE - MAJSTOR PLETAČ

I.

Majstorski ispit sastoji se od zajedničkog dijela koji obuhvaća potrebita
znanja neophodna za bavljenje obrtom i poduzetništvom i posebnog dijela
koji se odnosi na svako zanimanje posebno.

II.

Na zajedničkom ispitu, ispitna pitanja formuliraju se iz slijedećih
ispitnih područja:

1. Gospodarstvo i pravni propisi

2. Osnove podučavanja naučnika

III.

Područje gospodarstva obuhvaća slijedeće programske cjeline:

a) Osnovna pitanja osnivanja obrta, naročito analiza tržišta i mjesta,
pravni oblik, veličina obrta;

b) Organizacija obrtničke radionice, naročito priprema rada i odvijanje
posla, upotreba materijala i skladište, oblici racionaliziranja, uprava,
utjecaja automatizacije na organizaciju rada u obrtu ;

c) Organizacija osoblja, popunjavanje radnih mjesta, pitanja rukovođenja
i društvena klima u obrtničkoj radionici;

d) Ekonomski/rentabilni zadaci u obrtničkoj radionici naročito kupnja,
proizvodnja, reparaturne usluge, usluge, trgovačka djelatnost, prodaja,
reklama, servisna služba, međuobrtnička suradnja, naročito zadrugarstvo;

e) Financijsko ekonomska osnovna pitanja, naročito obrtnička financijska
ekonomija i njezine funkcije, financijsko planiranje, platni i kreditni
promet, vrste financiranja, štedno-kreditne zadruge i druge mjere za unapređenje
obrta;

f) Mjere za unapređenje obrta, naročito stručno savjetovanje, poduka
izvan obrtničke radionice i usavršavanje;

g) Knjigovodstvo i bilanca, naročito knjigovodstvo, imovinski pregled,
inventura, procjena kao i račun dobitka i gubitka, vođenje knjiga i centralna
obrada podataka u obrtništvu;

h) Obračun troškova, posebno iskazivanje pojedinačnih troškova, ukupnih
troškova kao i kalkulativnih troškova u kalkulativnoj marži, kalkulativne
šeme, prethodna i naknadna kalkulacija ;

i) Rentabilno iskorištenje knjigovodstva, završnog obračuna i obračuna
troškova, računa karakterističnih vrijednosti, naročito obračuna likvidnosti,
obračuna za pokriće investicija, usporedbe ekonomskih pokazatelja.

IV.

Područje pravnih propisa obuhvaća slijedeće programske cjeline:

- obavljanje obrta (stjecanje uvjeta, otvaranje obrta, poslovanje obrta,
prestanak obrta),

- obrazovanje i osposobljavanje za bavljenje obrtom,

- organiziranost obrta,

- građansko pravo, pravo opomena i prinudnog izvršnog postupka,

- trgovačka društva,

- pravo na rad, naročito pravo na radni ugovor, statut poduzeća, tarifni
pravilnik, radno vrijeme i godišnji odmor, zaštitu na radu i pravni postupak
pred sudom za radne sporove(Zakon o radu),

- pravo na socijalno i privatno osiguranje, naročito pravo na zdravstveno,
penziono, pravo na osiguranje u slučaju nesreće, pravo na osiguranje života,
stvari, osiguranje od odgovornosti, starosnu penziju samostalnih obrtnika,

- pravo na stvaranje imovine,

- porezni sustav

vrste poreza, naročito porez na promet, poslovni porez, porez na dohodak,
porez na dobit, porez na dodanu vrijednost, porez na plaće, porez na imovinu,
nasljedstvo i poklone ;

porezni postupak, naročito termini oporezivanja, postupak za utvrđivanje
vjerodostojnosti porezne prijave, odgoda plaćanja poreza, oslobađanje od
poreza i korištenje pravnih sredstava;

- obrt u privredi i društvu, razvoj, izgradnja i zadaci obrtničke-komore,
gospodarske komore, udruženja cehovske organizacije,

- pravne osnove za stručno obrazovanje,

- bitne odredbe sustava koje se odnose na obrazovanje, zakona o stručnom
obrazovanju i zakona o obrtu, pravni odnosi između učenika i poslodavaca,
ugovor o naukovanju.

V.

Iz područja osnova podučavanja naučnika ispitanik mora pokazati znanje
iz slijedećih područja:

1. Osnovna pitanja stručnog obrazovanja (zadaci i ciljevi ovog obrazovanja,
ravnopravnost šansi, mobilnost i uspon, veza obrazovanja i tržišta), stručne
škole i obrtničke radionice kao mjesta stručnog obrazovanja, zadaci i odgovornost
stručnog učitelja.

2. Planiranje i provođenje obrazovanja (sadržaj obrazovanja, ciljevi
i zadaci, okvirni planovi i programi, ispitni zahtjevi...

Izvedbeni i operativni programi, uvjeti za realizaciju nastave, utvrđivanje
obrazovnog plana obrtničke radionice...

3. Suradnja obrtnička radionica - škola (nastavni postupci, sredstva
i pomagala, metode poučavanja, ocjenjivanje i vrednovanje, timski rad).

4. Mladi u obrazovanju

(potreba i značenje stručnog obrazovanja za mladu generaciju, tipične
razvojne pojave i način ponašanja u mladenačkoj dobi, motivacija kao faktor
napredovanja, grupnopsihološki način ponašanja, utjecaj okoline, socijalno
i praktično ponašanje mladih, odgojne teškoće, psihološka pomoć mladima,
zdravstvena zaštita, zaštita od nesreća na radu.

VI.

Okvirni sadržaji programskih cjelina navedeni u poglavljima III., IV.
i V. osnova su za oblikovanje ispitnih pitanja na majstorskim ispitima.

VII.

Posebni dio ispita obuhvaća praktična i teoretska stručna znanja neophodna
za samostalno obavljanje obrta u određenom zanimanju i to za zanimanja
objavljena u "Popisu vezanih obrta i zanimanja" označena u rubrici
"Šifra, naziv zanimanja i stupanj stručne spreme" brojem 2. (Pravilnik
o vezanim i povlaštenim obrtima "Narodne novine" br. 31 od 9.
svibnja 1995. g).

VIII.

Programske cjeline stručno-teoretskog i praktičnog dijela ispita za
navedena zanimanja obuhvaćaju:

a) praktični dio ispita

b) neophodna stručno teoretska zanimanja za vješto obavljanje poslova
primjerenih obrtu.

IX.

Ispitni sadržaj za majstorski ispit za zanimanje majstor pletač, koje
je u skladu s Pravilnikom o vezanim i povlaštenim obrtima ("Narodne
novine" br. 31/95) označeno šifrom 74320, je:

MAJSTOR - PLETAČ

I. Područje rada

- priprema prerade i materijala za izradu pletiva,

- pletenje glatkih i uzorkastih pletiva na ravnopletaćem stroju,

- pletenje dimenzionalno oblikovanih pletiva na ravnopletaćem stroju,

- pletenje probnog uzorka

- programiranje izrade oblikovanog odjevnog predmeta,

- izrada metražnog kulirnog pletiva,

- izrada žakard pletiva

- izrada pletiva na kružno pletećim strojevima,

- izrada pletiva na ravnopletećim strojevima s kompjuterskim programiranjem,

- izrada čarapa za muškarce, žene i djecu,

- izrada pletiva na ravnopletećim automatima,

- programiranje i uzrokovanje na elektronskim CMS strojevima.

II. Sadržaji ispita

1. Praktični dio ispita

Na praktičnom dijelu majstorskog ispita, ispitanik izrađuje jedan ili
više pletenih predmeta koji su obuhvaćeni područjem rada majstora pletača.

Praktična izrada sastoji se od:

- uzimanja mjera ako nisu zadane

- dizajna i konstrukcije pletenog odjevnog predmeta

- izbora osnovnog, pomoćnog materijala i pribora samostalne izrade temeljnog
kroja za mušku, žensku i dječju vestu ili suknju i haljinu

- konstrukcija dodatnih dijelova aplikacija

- proračuna učinka stroja

- proračuna utroška materijala za izradu pletenih proizvoda

-samostalne izrade i međufazne kontrole

Pri izradi praktičnog dijela ispita, ispitanik se mora pridržavati propisanih
mjera zaštite na radu i zaštite okoliša, te ostalih uvjeta, koje mu odredi
Ispitna komisija.

2. Sadržaji majstorskog ispita, neophodnih za vješto obavljaje poslova
primjerenih obrtu

2. 1. Materijali

- pređe: končane, efektne, teksturirane, svojstva pređa-finoća, jačina,
elastičnost, ravnomjernost

- konci - vrste, finoća, jačina, elastičnost, istezljivost, izbor konca

- pređe za pletene odjevne predmete, izbor prema vrsti pletiva, svojstva
i njihovo održavanje s obzirom na sirovinski sastav

- pređe za rukavice, kape, čarape, izbor s obzirom na namjenu, svojstva
i njihovo održavanje s obzirom na sirovinski sastav

- materijali za podstave i umetke, sastav i izbor prema vrsti pletenog
odjevnog predmeta te namjeni

- izbor zatvarača i drugog pribora prema vrsti pletenog odjevnog predmeta
i modnim zahtjevima

- osnovna ispitivanja pletiva: određivanje sirovinskog sastava, širine,
dužine, gustoće, mase 1 m2 i sl.

2.2. Estetika

- estetika, dizajn, zanat, umjetnost

- moda, stil, faktori koji utječu na modu

- pletena odjeća kao komunikacijsko sredstvo

- formativni faktori dizajna (sklad forme i sadržaja, estetski principi
forme, utjecaj prirode na dizajn, forma i stil i sl.)

- psihološki čimbenici odijevanja

- modni ukrasi i detalji

- tipovi građe ljudskog tijela u primjeni oblika odjeće

- kompenzacija i princip komponiranja (postizanje jedinstva, sklada
i cjelovitosti elemenata)

- utjecaj i djelovanje materijala na oblike odijevanja u različitim
stilskim epohama i aktualnoj modi

- tendencije mode u pogledu materijala, oblika, linija i boja

- kreiranje modela

2.3. Tehnologija pletenja

- priprema pređe za pletenje - sustavi pletenja

- proračun strojeva za pletenje i pletiva i vrste očica

- planiranje izrade, raspoređivanje poslova

- elementi za stvaranje očica (pletaće igle, platine, prese)

- način određivanja i određivanje vremena izrade i radne norme

- postupci izrade kulirnih pletiva na ravnopletećim i kružnopletećim
strojevima

- postupci izrade osnovnih pletiva na strojevima s kukastim i jezičastim
iglama

- proces izrade oblikovanog pletiva

- proces izrade čarapa

- izrada temeljnih osnovnih vezova (lančić, triko, sukno, atlas, keper)

- primjena uzorkastih vezova u jednostranom kulirnom pletivu (intarzije,
višebojni podliježni, pliš, krzneni i dr.)

- primjena uzorkastih vezova u dvostrano desnom pletivu (rebrasti, naborni,
valoviti, tansfer i višebojni)

- primjena uzorkastih vezova u križno-dvostrano desnom pletivu i lijevo-lijevom
pletivu (višebojni, rebrasti, naborni, plošni žakard)

- tehnika programiranja izrade uzornica

- kontrola u izradi pletiva

- klimatski i drugi uvjeti u pletionici

2.4. Konstrukcija pletiva

- osnove anatomske građe ženskog i dječjeg tijela, analiza proporcije
i antropometrijskih podataka

- utvrđivanje i mjerenje tjelesnih mjera, glavne i pomoćne mjere

- sustavi označavanja odijevnih veličina ženskih i dječjih pletenih
predmeta

- konstruiranje i izrada temeljnog kroja za žensku i dječju vestu

- konstruiranje i izrada temeljnog kroja za mušku i dječačku vestu

- konstruiranje i izrada temeljnog kroja za žensku i dječju suknju

- konstruiranje i izrada temeljnog kroja za žensku i dječju haljinu

- konstrukcija i izrada temeljnog kroja za mušku, žensku, dječju i dječačku
kapu, šal, rukavicu i čarape

- konstrukcija dodatnih dijelova i aplikacija

- programiranje izradbe pletiva

- izradba muške, ženske i dječačke veste

- izradba ženske i dječje haljine i suknje

- izradba muške, ženske, dječje i dječačke kape, šala, rukavice i čarapa

- glačanje, sastavljanje i ručna dorada

- utvrđivanje utroška materijala na temelju kroja

2.5. Strojevi i uređaji

- poznavanje osnovne građe i funkcije strojeva i uređaja za pletenje

- strojevi za prematanje pređe

- uređaji za uvađanje niti

- uređaji za uzorkovanje

- ravnopletaći strojevi

- kružnopletaći strojevi

- ravnopletaći strojevi s kompjutorskim programiranjem

- elektronski CMS strojevi za uzorkovanje

- strojevi za završne obrade

- tekuće održavanje strojeva

- zaštitne mjere pri radu na pojedinim strojevima i uređajima.

Klasa:311-01/95-01/523

Urbroj: 526-01-95-30

Zagreb, 27. studenog 1995.

Ministar

Davor Štern, dipl. ing., v. r.

Ostalo, NN 102/1995-1710